**Sarajevo, decembar 2019. godine**

**ZAKLJUČCI**

**XII STRUČNO SAVJETOVANJE TUŽILACA U BOSNI I HERCEGOVINI**

**Hotel Sunce, Neum od 07. do 09. oktobra/listopada 2019. godine**

**ZAKLJUČCI PANELA**

 **“ORGANIZOVANI PRIVREDNI KRIMINAL I KORUPCIJA”**

1. **Sesija 1 - Posebne istražne radnje u okviru Organizovanog privrednog kriminala i korupcije**

 **Zaključak:**

* Nastaviti sa primjenom posebnih istražnih radnji u privrednim krivičnim djelima u svim situacijama kada su ispunjeni zakonski uslovi, obzirom na dosadašnja iskustva potvrđuju da se na takav način ne samo krivično djelo, nego i počinioci, utvrđuje umišljaj počinilaca, potvrđuju drugi dokazi, te se omogućava i utvrđivanje postojanja i lokacija protivpravno stečene imovine.
* Posebne istražne radnje primjenjivati u što većoj mjeri, kad god je to moguće, u zavisnosti od konkretnog slučaja, obzirom da se na ovaj način precizno dokumentuje krivično djelo, dobijaju se kvalitetni dokazi za podizanje optužnice, a naročito sa aspekta dokazivanja subjektivnog elementa koruptivnih krivičnih djela u privredi, odnosno umišljaja počinitelja čije dokazivanje uvijek prestavlja realnu poteškoću u krivičnom postupku.

Nakon održanog izlaganja na temu “Diferenciranje učesnika u krivičnim djelima organizovanog kriminala”, učesnici prepoznaju potrebu da je posljednjih godina bila posvećeno nedovoljna pažnja institutima općeg dijela Krivičnog zakona koji se odnose na položaj i ulogu pojedinog učesnika u krivičnom djelu izvršenog od strane većeg broja osoba, te u tom smislu prepoznaju potrebu da se u narednom periodu posveti dodatna pažnja problemima prakse i rješenjima koja u tom pravcu nudi praksa i teorija Evropskog kontinentalnog prava izložena u predmetnom predavanju.

1. **Sesija 2 - Korupcija u javnim nabavkama, uvođenje krivičnog djela u zakonodavstvo o javnim nabavkama BiH – potreba posebne inkriminacije za kršenje Zakona o javnim nabavkama**

 **Zaključak:**

* Obzirom da najčešće kada su u pitanju javne nabavke tužiteljstva informaciju dobijaju nakon što je proveden kompletan postupak javne nabavke, te u najvećoj većini slučajeva ti postupci budu provedeni da na prvi pogled zadovoljavaju sve uvjete i procedure propisane Zakonom o javnim nabavkama, te u takvim slučajevima tužiteljstva nemaju mogućnost kvalitetno provesti istragu, potrebno je mijenjati konceptualni pristup istražnim radnjama otkrivanja i gonjenja počinitelja krivičnih djela, u vezi sa kršenjem odredbi Zakona o javnim nabavkama, te u tom smislu neophodno je poboljšanje komunikcacije na relaciji Agencije za javne nabavke BiH prema nadležnim tužiteljstvima, a u situacijama kada postoje osnovi sumnje da se radi o počinjenju krivičnog djela kako bi se moglo na vrijeme reagirati i kvalitetno zadokumentovati krivično djelo.
* Podržavamo izmjene i dopune važećeg Zakona o javnim nabavkama u smislu uvođenja posebnog krivičnog djela uz konstataciju da što je potaknulo raspravu o predloženim izmjenama i dopunama Zakona o javnim nabavkama, a kako su učesnici sesije tekst prijedloga izmjena čuli na samoj sesiji, nisu imali dovoljno vremena za analizu i pripremu, za raspravljanje o predloženim izmjenama i dopunama Zakona o javnim nabavkama, a kako je riječ o izuzetnom važnom pitanju koje zahtijeva analizu  u koju će biti uključena struka, zaključak je da je potrebno da se putem Visokog sudskog i tužiteljskog vijeća BiH, kao regulatornog tijela, formira radne grupe u kojoj bi učestvovali tužioci i sudije, a čiji bi zadatak bio analiza i eventualne sugestije na predložene izmjene i dopune Zakona o javnim nabavkama.
* I dalje je potrebno jačati praksu podnošenja prijedloga za oduzimanje imovinske koristi pribavljene krivičnim djelom. Tom prilikom tužioci u svom prijedlogu trebaju jasno specificirati predmet koji se oduzima/ju, organa za provođenje rješenja i roka oduzimanja (kod privremenog oduzimanja).
* Potrebno je i dalje jačati kapacitete tužilaštava i drugih institucija u kontekstu proširenog oduzimanja imovinske koristi pribavljene krivičnim djelom, kako bi se oduzimala imovinska korist za koju se sumnja da potiče iz kriminalne aktivnosti.
* Saradnja između tužilaštava i policije, porezne uprave, carina, FOO- a, finansijskih regulatornih agencija i drugih institucija u smislu razmjene obavještajnih podatka je od izuzetnog značaja za planiranje i provođenje istraga i finansijskih istraga kao zaosiguranje imovine.
* Kada su u pitanju finasijske istrage potrebno je razvijati praksu uspostavljanja multidisciplinarnih istražnih timova na čelu sa tužiocem, u cilju osiguranja brzog i efikasnog korištenja stručnosti i resursa različitih služ bi za provedbu zakona (porezi, carine, FOO i sl.)
* Ostvarivanje efektivne saradnja postupajućih tužilaca sa vještacima finansijsko- ekonomske struke i prije izdavanje naredbe za izradu nalaza i mišljenja znatno utiče na efikasnost i kvalitet izrade nalaza i mišljenja, posebno u kontekstu neophodne dokumentacije koja treba biti predmet vještačenja.
* Potrebno je i u fazi istrage ostvariti saradnju sa nadležnim agencijama za upravljanje oduzetom imovinom kako bi se predložila adekvatna privremena mjera oduzimanja imovine.
1. **Sesija 3. Zajednički istražni timovi kao savremeni alat međunarodne saradnje u krivičnim stavrima na suzbijanju organizovanog kriminaliteta**
* Kada je riječ o provođenju međunarodnih istraga ključno je da prikupljanje dokaza u drugoj zemlji, s ciljem njihove prihvatljivosti u zemlji u kojoj se krivični postupak provodi, bude zakonito i da dokazi budu dostavljeni putem dogovorenih kanala međunarodne saradnje.
* Zajednički istražni timovi su jedinstveni u smislu da u sebi kombinuju tradicionalno paralelne i inače odvojene linije međunarodne saradnje u krivičnim stvarima, a to su:
* Saradnja između organa za sprovođenje zakona sa fokusom na razmjenu informacija i
* Pravosudna saradnja sa ciljem razmjene prihvatljivih dokaza u krivičnom postpuku.
* Zajednički istražni timovi se koriste prilikom potrebe za sprovođenjem zahtjevnih istraga koje uključuju prekograničnu saradnju, kao i istraga koje zahtijevaju provođenje koordinisanih i konkretnih mjera i radnji u dvije ili više država.
* Ovi timovi se uspostavljaju na osnovu pisanog sporazuma između nadležnih organa – pravosudnih (sudije, tužioci) i organa za sprovođenje zakona (policija, carina, poreska uprava i sl.) Iz dvije ili više država.
* Uspostavljaju se za određeno vrijeme i zbog specifične svrhe, s ciljem provođenja krivične istrage u jednoj ili više uključenih država.
* Potrebno je posebno naglasiti da članovi tima mogu dolaziti iz različitih jurisdikcija ali oni pri tome moraju da izvršavaju svoje zadatke u skladu sa nacionalnim zakonima države u kojoj tim vrši istražne radnje u to određeno vrijeme.
* Analizirajući međunarodni pravni okvir koji omogućava uspostavljanje zajedničkih istražnih timova sa domaćim zakonodavstvom u ovoj oblasti može se konstatovati najprije da je bih potpisala i ratikovala sve odgovarajuće međunarodne pravne instrumente, te da su oni primjenjivi u bih.
* Takođe, može se zaključiti da su odgovarajućim odredbama zakona o međunarodnoj pravnoj pomoći u krivičnim stvarima prepoznati zajednički istražni timovi, odnosno da je propisana svrha njegove upotrebe, sastav tima, zadaci, ovlašćenja, nadležni organi, vremenski okvir trajanja i druga pitanja propisani na sličan način kako je to urađeno i u međunarodnim instrumentima.
* Ono što je potrebno jeste raditi na promociji ovog alata za međunarodnu saradnju zbog toga što se njegovom upotrebom olakšava rad nadležnih organa i omogućava brža i efikasnija razmjena informacija i dokaza neophodnih za uspješno vođenje krivičnog postupka.

 **ZAKLJUČCI PANELA**

 **"MIGRACIJE I KRIVIČNO PRAVOSUĐE- IZAZOVI I PRAKTIČNA RJEŠENJA"**

* Migracije predstavljaju vrlo aktuelnu pojavu u Bosni i Hercegovini, naročito u kontekstu povećanog broja migranata koji prolaze kroz teritorij BiH, čiji broj, struktura, prisustvo i druge okolnosti direktno utiču na funkcionisanje sistema krivičnog pravosuđa;
* U dosadašnjoj praksi sudova, tužilaštava, policijskih organa, Službe za poslove sa strancima i drugih nadležnih institucija identificirano je niz problema koje je potrebno rješavati na sistematski, koordiniran i održiv način;
* Treba naglasiti pojave gdje se kao migranti u manjem broju pojavljuju djeca bez pratnje, trgovinu ljudima, stalnu traumu kojoj su izložene ove osobe, specifične običaje, zastupljenost krvne osvete, rodno zasnovano nasilje, pitanje uračunljivosti i osjetljivosti takvih osoba koje su duže vrijeme na svom migrantskom putovanju i provode vrijeme na ulici i dr.;
* Potrebno je da maloljetne žrtve i ugrožene žrtve imaju obezbjeđenu podršku od strane psihologa (ovo iz razloga jer u pojedinim tužilaštvima i sudovima i dalje nema odjeljenja za podršku svjedocima), uvažavajući sve stvarne okolnosti i raspoložive kapacitete u nadležnim institucijama;
* Specifični problemi u krivičnom pravosuđu se najprije odnose na utvrđivanje i/potvrđivanje identiteta i/ili istovjetnosti osoba koje se pojavljuju kao osumnjičeni/optuženi, svjedoci/oštećeni u krivičnim postupcima pred pravosudnim institucijama u BiH;
* Prisustvo osoba u svojstvu migranata također stvara jezičke i kulturološke barijere, njihovu nedostupnost radi vođenja krivičnih postupaka, nedostatak održivih izvora finansiranja za potrebe prevođenja i vještačenja, i druge srodne probleme;

* Primjetne su i pojave gdje se migranti učinioci krivičnih djela povezuju sa domaćim kriminalnim grupama u BiH, i zajednički čine krivična djela;
* Finansijski aspekti prisustva migranata uključuju pojave plaćanja krijumčarenja i drugih troškova njihovog putovanja na migrantskoj ruti, putem neformalnih finansijskih mreža ("hawala" i dr. sistemi plaćanja), o čemu postoji malo stručnog znanja i mogućnosti reagovanja.
* Zabilježene su pojave gdje je pojedine radnje u krivičnim postupcima teško provesti, (npr. prepoznavanje osoba koje shodno porijeklu imaju vrlo slične karakteristike, a teško je osigurati druge slične osobe radi prepoznavanja, potom odbijanje da sarađuju i govore, lažno predočavanje uzrasta itd.);
* Kao članica svih međunarodnih ugovora Bosna i Hercegovina treba da u potpunosti štiti prava migranata, uključujući prava koja imaju u krivičnom postupku, jednako kao i državljani BiH, uvažavajući potrebu da sigurnost državljana Bosne i Hercegovine, javni poredak, red i mir trebaju biti prioritet rada nadležnih institucija. U tom smislu, osobe koje su zatražile azil uživaju određena prava kako o predviđaju međunarodni i domaći propisi o čemu treba voditi računa u svakom konkretnom postupanju;
* Evidentno je da migranti, koji prolaze kroz BiH sa pretežnom namjerom odlaska u EU, često zloupotrebljavaju prava koja im pripadaju, od ilegalnog ulaska u državu, uništavanja i/ili skrivanja putnih isprava i drugih dokumenata, u nekim slučajevima vrše prekršaje i krivična djela, narušavaju sigurnost, što u smislu odredbe iz člana 17. EKLJP može biti posmatrano kao zloupotreba zagarantiranih ljudskih prava i sloboda;
* S druge strane, u smislu odredbe iz člana 6. EKLJP, migranti učesnici u krivičnim postupcima imaju prava, i nadležne institucije trebaju raditi na poštivanju tih prava, koristeći se svim procesnim mogućnostima kako bi se krivični postupci efikasno provodili i okončali, a prava stranaka u potpunosti poštovala. Naročito je bitno da u smislu odredbe iz člana 18. ZKP FBiH tužilaštva i drugi subjekti krivičnog postupka poduzimaju sve mjere i radnje kako bi se učinjena krivična djela efikasno procesuirala, uključujući i ona koja su učinjena od strane migranata. Kada je riječ o pravima, ona uključuju i podršku, psihološku i drugu pomoć, naročito migrantima koji su oštećeni i svjedoci u krivičnim postupcima;
* Vezano za pitanje identiteta, jasno je da Zakon o krivičnom postupku ne poznaje ovu radnju, nego predviđa da se osoba izjašnjava pred Sudom o svojim ličnim podacima, tako da je cilj da se utvrdi istovjetnost osobe koja je učinila krivično djelo i osobe koja se pojavljuje pred Sudom, a da se podaci koje daje o sebi u smislu odredbe iz člana 92. st.1. ZKP FBiH imaju uzeti kao podaci o identitetu te osobe (s tim da se pribave podaci od Službe za poslove sa strancima, otisci prstiju i fotografija kako se to inače u policijskim organima radi). Treba poštivati odredbu iz člana 273. ZKP FBiH, koja upućuje na odredbu člana 92. kod utvrđivanja identiteta optuženog na glavnom pretresu, te strogo poštovanje osnovnih načela vezanih za upotrebu j jezika i pisma kako je to propisano odredbama člana 8. – 10. ZKP FBiH;
* Agencije za sprovođenje zakona u BiH, sudovi i tužilaštva trebaju imati na umu da "potvrda o izraženoj namjeri" ne predstavlja dokaz o identitetu nego podatke koje osoba daje sama o sebi, što može učiniti pred bilo kojim policijskim organom koji vodi postupak. U velikom broju slučajeva "potvrda o iskazanoj namjeri za azil" ne predstavlja pomoć u samom krivičnom postupku nego suprotno, predstavlja otežavajuću okolnost, jer za osobu koja je tražila azil ne može biti provjeravan identitet u državi porijekla iz koje je izbjegla/pobjegla zbog ugroženih ljudskih prava;
* Shodno važećim zakonskim propisima, treba razlikovati prava i obaveze koja imaju osobe koje su izrazile namjeru za podnošenje azila u odnosu na osobe koje su kod nadležnih institucija podnijele zahtjev za azil;
* Evidentno je da u svijetu postoji veliki broj osoba koje nemaju priznato državljanstvo niti jedne zemlje (apatridija), te samim tim ne posjeduju ni identifikacione dokumente, što jasno pretpostavlja da se takve osobe ni u kom slučaju ne mogu osloboditi krivične odgovornosti u slučaju počinjenja krivičnog djela, nego primat treba da bude pozitivna identifikacija počinioca u odnosu na formalnu identifikaciju na temelju identifikacionog dokumenta;
* Kada je riječ o problemima prevođenja, treba osigurati jedinstvene kriterije za izbor, finansiranje i plaćanje rada tumača, te raditi sa međunarodnim organizacijama poput IOM i dr, da se ovaj problem dugoročno i održivo riješi (npr. jedinstvena i zajednička lista prevodilaca na regionalnom nivou, pogotovo za rijetke jezike i pisma);
* Kako bi se osigurala efikasna zaštita prava migranata u krivičnim postupcima nužno je da se, uz zakonito postupanje svih učesnika u postupku, odbrana sto prije uključi u postupak, a da saslušavanje putem tumača u smislu odredbe iz člana 101. ZKP FBiH obavezno uključi zakletvu tumača, koja se shodno mora unijeti u zapisnik;
* Potrebno je koristiti tumače za odgovarajuće jezike i pisma koji, osim što su kvalifikovani shodno važećim i zakonskim i podzakonskim propisima, moraju poznavati pravnu terminologiju i pojmove relevantne za krivični postupak kako bi se osigurao dosljedan, adekvatan i zakonit prevod u postupku;
* Treba razmotriti mogućnost da se u hitnim slučajevima primjenjuje i video konferencija u kojoj će učešće uzimati tumači, tako da se objektivno ne bi gubilo vrijeme čekanja dolaska tumača, naročito u pritvorskim predmetima;
* U odnosu na problem nedostupnosti migranata da učestvuju u krivičnim postupcima, potrebno je koristiti se procesnim mehanizmima sudskog osiguranja dokaza, na blagovremen i efikasan način, bez bilo kakvih odlaganja i odugovlačenja jer u suprotnom se ugrožava ishod postupka. U tom smislu, potrebno je organizovati redovne dežure u sudovima radi blagovremenog osiguranja dokaza shodno odredbama važećih propisa;
* Za zakonito, efikasno i uspješno postupanje u svakom konkretnom slučaju neophodna je saradnja između institucija krivičnog pravosuđa, službi Ministarstva sigurnosti BiH (Služba za poslove sa strancima, Granična policija, SIPA, Direkcija za koordinaciju policijskih tijela), entitetskih i kantonalnih policija, službi za socijalni rad i drugih institucija, koja se treba osigurati ne samo na strateškom nivou menadžmenta, nego i na operativnom nivou, uključujući redovnu saradnju na nivou dežurnih službenika i službi;
* Nužno je organizovati i provoditi stalne edukacije nosilaca pravosudnih funkcija, policiijskih službenika, osoblja Službe za poslove za strancima i drugih profesionalaca, na temu poznavanja migracijskih propisa o strancima i azilu, krivično-pravnih propisa, praksi i procedura postupanja i koordiniranog postupanja u praksi

**ZAKLJUČCI PANELA**

**“RATNI ZLOČIN”**

* Upoznati oštećene sa njihovim pravom na isticanje imovinskopravnog zahtjeva u krivičnom postupku.
* U predmetima u kojima je to moguće i oštećeni žele istaći imovinskopravni zahtjev, pored poduzimanja zakonom predviđenih radnji, tužioci trebaju poduzimati radnje i koje koriste oštećenom u svrhu pribavljanja dokaza za isticanje imovinskopravnog zahtjeva (naredba za vještačenje npr.) utvrditi imovinsko stanje osumnjičenih već u samoj istrazi. Bez detaljnih informacija o imovnom stanju osumnjičenih, ni sud ne može odlučiti pravilno o službenoj odbrani osumnjičenih.
* Kako bi izvršenje nakon pravosnažnosti odluke bilo što izvjesnije potrebno je da tužioci u samoj istrazi prikupe dokaze o imovnom stanju osumnjičenih, i to prije uzimanja izjave osunjičenog, dok još uvijek kod osumnjičenog ne postoji svijest da će uslijediti ispitivanje i podizanje optužnice, a kako bi se smanjila opasnost od raspolaganja imovinom u korist trećih osoba.U tu svrhu potrebno je da tužioci u istrazi izdaju zahtjeve za dostavljanje podataka o imovini.
* Nakon utvrđivanja da osumnjičeni ima imovinu podnijeti prijedlog za donošenje privremene mjere obezbjeđenja, kao bi izvršenje nakon završenog postupka bilo moguć.
* Tužilaštvo BiH treba uspostaviti saradnju sa Ministarstvom pravde BiH – Odjelom za besplatnu pravnu pomoć, a ostala tužilaštva sa drugim uredima za pružanje besplatne pravne pomoći.
* Isticati da pored svega ostaje obaveza BiH da uspostavi Fond za naknadu štete žrtvama ratnih zločina u slučajevima kada im je naknada štete dosuđena a počinitelj nema imovine.
* Upućuje se zahvalnost i pozdravlja se nastavak podrške Evropske unije (IPA 2017) pravosuđu Bosne i Hercegovine u procesuiranju predmeta ratnih zločina. Potvrđujući zakonske nadležnosti, te efikasno osiguravajući formalne preduslove angažmana dodatnog osoblja koje će se finansirati u okviru IPA 2017 paketa podrške s ciljem nesmetane iskoristivosti podrške Evropske unije u punom kapacitetu, pozivaju se rukovodioci pravosudnih institucija, kao i pojedinačne sudije i tužioci koji rade na predmetima ratnih zločina da poduzmu sve neophodne mjere i ulože dodatne napore usmjerene ka unapređenju sveukupne efikasnosti i smanjenju ukupnog broja neriješenih predmeta ratnih zločina registrovanih pred pravosuđem BiH.
* Podsjećajući na zakonske obaveze tužilačke funkcije, a s ciljem ostvarivanja punog opsega prava stranaka/oštećenih priznatih u okviru zakonâ o krivičnoj proceduri, neophodno je detaljno upoznati oštećene sa njihovim pravom na isticanje imovinskopravnog zahtjeva u krivičnom postupku.
* U predmetima u kojima je to moguće i oštećeni žele istaći imovinskopravni zahtjev, pored poduzimanja zakonom predviđenih radnji usmjerenih ka ostvarivanju primarne obaveze utvrđivanja krivnje za počinjeno krivično djelo, tužioci trebaju poduzimati radnje i koje koriste oštećenom u svrhu pribavljanja dokaza za isticanje imovinskopravnog zahtjeva (naredba za vještačenje npr.), te utvrditi stvarno imovinsko stanje osumnjičenih već u samoj istrazi. U nedostatku detaljnih informacija o imovnom stanju osumnjičenih, ni sud ne može odlučiti pravilno o službenoj odbrani osumnjičenih.
* Kako bi izvršenje nakon pravosnažnosti odluke bilo što izvjesnije potrebno je da tužioci u samoj istrazi prikupe dokaze o imovnom stanju osumnjičenih, i to prije uzimanja izjave osunjičenog, dok još uvijek kod osumnjičenog ne postoji svijest da će uslijediti ispitivanje i podizanje optužnice, a kako bi se smanjila opasnost od raspolaganja imovinom u korist trećih osoba. U tu svrhu potrebno je da tužioci u istrazi izdaju zahtjeve za dostavljanje podataka o imovini.
* Nakon utvrđivanja da osumnjičeni ima imovinu podnijeti prijedlog za donošenje privremene mjere obezbjeđenja, kao bi izvršenje nakon završenog postupka bilo moguće.
* Tužilaštvo BiH treba uspostaviti saradnju sa Ministarstvom pravde BiH – Odjelom za besplatnu pravnu pomoć, a ostala tužilaštva sa drugim uredima za pružanje besplatne pravne pomoći, kao i sa punomoćnicima oštećenih advokatima.
* Konstatuje se neophodnost, te se pozivaju organi izvršne vlasti BiH da urgentno osiguraju adekvatne kapacitete za rad Ureda za pružanje besplatne pravne pravne pomoći uspostavljenog u okviru Ministarstva pravde BiH. Do tog trenutka potrebno je učiniti jasno vidljivom i dostupnom formiranu listu advokata koji bi oštećenim licima pravnu pomoć u pogledu ostvarivanja imovinsko-pravnog zahtjeva pružali oštćenim. Dodatno, konstatuje se neophodnost zakonodavnih izmjena Zakona o pružanju besplatne pravne pomoći BiH, predviđajući jasnije definiranje kategorija potencijalnih korisnika kako bi se izbjegla (eventualna) nemogućnost uživanja besplatne pravne pomoći iz pukih formalnih razloga. Istovremeno, preporučuje se da nadležni organi BiH da uspostave fondove reparacije štete za žrtve ratnih zločina kao supsidijarni izvor naknade za pričinjenu materijalnu/nematerijalnu štetu u slučaju individualne insolventnosti osuđenog lica.
* Konstatuje se da tužilačka norma, kao element vrednovanja rada tužilaca, ne oslikava adekvatno rad na predmetima ratnih zločina, koji predmeti su po prirodi kriminaliteta složeni krivični predmeti, te je svrsishodno razmotriti uspostavu adekvatnih i objektivnih kriterija i mehanizama vrednovanja pojedinačnog rada. S tim u vezi, neophodno je razmotriti izmjene relevantnih odredaba Pravilnika o orijentacionim mjerilima za rad tužilaca u tužilaštvima u BiH u pravcu normiranja mogućnosti većeg vrednovanja rada tužilaca na pojedinim predmetima, i to u odnosu na trenutno važeći prag gornje granice utvrđen u čl. 8 Pravilnika.
* Temeljem trendova primijećenih od strane profesionalne zajednice, sugeriše se VSTV BiH da, paralelno sa procesom izmjene koncepta načina vrednovanja tužilačkog rada, ponovno aktualizira razmatranje pitanja razdvajanja predmeta ratnih zločina u fazi prijave, odnosno istrage, s ciljem urgentnog rješavanja akutnog stanja koje prijeti da postane paradigma načina postupanja i rada u drugim krivičnim predmetima. Uzimajući u obzir funkcionalnosti TCMS sistema, konstatuje se da sam broj predmeta ratnih zločina nastao procesnom radnjom razdvajanja ne doprinosi kvaliteti rada na predmetima ratnih zločina, te negativno utiče na sveukupnu efikasnost procesuiranja ovih predmeta. S tim u vezi, do trenutka rješavanja predmetnog pitanja od strane VSTV BiH, pozivaju se tužioci da procesnu mogućnost razdvajanja predmeta ratnih zločina, temeljem zakonskih standarda, konzumiraju isključivo u svrhu procesuiranja cjelokupnog događaja nasuprot zahtjevu ostvarivanja propisane norme.

* Razumjevajući diskreciono polje i diskrecione autonomije tužilačkog ovlaštenja, potrebno je kroz prizmu donje granice inkrminicaije u toku istrage posvetiti posebnu pažnju ocjeni težine zabranjene radnje izvršenja i posljedica koje u zbiru kvantiteta i kvaliteta opravdavaju utvrđivanje ili samo opravdavaju pravnu kvalifikaciju ratnog zločina. S tim u vezi, neophodna je pažljiva analiza svakog konkretnog predmeta s ciljem utvrđivanja postojanja zabranjenih radnji, odnosno imajući u vidu sve okolnosti predmeta, naročito cijeniti osnovanost postojanja donje granice inkriminacije u predmetima ratnih zločina, posebnu pažnju obratiti na predmete sa malim brojem oštećenih i radnjama izvršenja nečovječnog postupanja.

**ZAKLJUČCI PANELA**

**DJECA OŠTEĆENI KRIVIČNIM DJELOM**

* Učesnici panela su saglasni da sva djeca, u smislu osoba mlađih od 18 godina, u skladu sa Konvencijom o pravima djeteta i Zakonom o zaštiti i postupanju s djecom i maloljetnicima u krivičnom postupku (Zakon), imaju pravo na jednako postupanje prilikom saslušanja bez obzira da li se nađu u ulozi svjedoka oštećenog ili očevica krivičnog djela, naročito za krivična djela iz člana 184. (RS i BD) te člana 185. (FBiH) Zakona.
* Saslušanje svakog djeteta (osobe mlađe od 18 godina) je neophodno obavljati uz pomoć pedagoga, psihologa ili druge stručne osobe, i to bez prisustva u istoj prostoriji bilo koje druge osobe.
* Kako bi se u najboljoj mjeri ostvarili efekti djelovanja stručnog savjetnika, neophodno je da stručni savjetnik neposredno komunicira sa djetetom koje se saslušava, s obzirom na to da borave u istoj prostoriji tokom saslušanja, odnosno da pitanja koja su posredno postavljena od strane tužioca (putem „bubice“) prilagodi uzrastu i trenutnim potrebama djeteta koje se saslušava (npr. djeca sa invaliditetom, vrlo mlada djeca i slično). U tom kontekstu neophodno je precizirati odredbe o načinu saslušanja odnosno inicirati izmjene člana 186. (RS i BD) te člana 187. (FBiH) Zakona o zaštiti i postupanju s djecom i maloljetnicima.
* Prije saslušanja djeteta, s ciljem jasno struktuisanog saslušanja, neophodno je obaviti zajedničku pripremu tužioca i stručnog savjetnika, poštujući i uvažavajući najbolji interes djeteta.
* Potrebno je sačiniti unificiran obrazac zapisnika za saslušanje djeteta koji će sadržavati prava propisana zakonom, sa kojim će dijete upoznati stručni savjetnik na način prilagođen uzrastu i posebnim potrebama djeteta koje se saslušava.
* Neophodno je svako saslušavanje djeteta, odnosno osobe mlađe od 18 godina, obavljati putem tehničkih uređaja za prijenos slike i zvuka, posebno u odnosu na krivična djela iz člana 184. (RS i BD) te člana 185. (FBiH) Zakona.
* Potrebno je da se tokom saslušanja obezbijede takvi tehnički uslovi koji će omogućiti neometano davanje iskaza djece, uključujući i naknadnu izradu prijepisa na osnovu audio-vizuelnog snimka, u skladu sa članom 169. stav 5. (FBiH), članom 155. stav 5. (BD) i članom 66. stav 5. (RS).
* Potrebno je prilikom sačinjavanja naredbe za relevantna vještačenja jasno i konkretno odrediti predmet vještačenja, u skladu sa relevantnim odredbama ZKP-a, a koji ne izlazi iz domena struke vještaka, uz dostavljanje krivičnog spisa na uvid.
* Tužitelji su dužni uložiti sve napore kako bi se prikupili dokazi koji bi omogućili rješavanje imovinskopravnog zahtjeva u okviru krivičnog postupka, a što naročito podrazumijeva pribavljanje materijalne dokumentacije, a zatim i proširivanje predmeta vještačenja s ciljem utvrđivanja visine nematerijalne štete, makar i djelomično.
* Neophodno je obezbijediti iste standarde postupanja prema djeci oštećenim i očevicima krivičnih djela tokom saslušanja na glavnom pretresu (posebno pred općinskim/osnovnim sudovima), na način na koji su obezbijeđeni u fazi istrage.
* Uputiti incijativnu nadležnim ministarstvima pravde i socijalne politike za neophodno osnivanje fonda za obeštećenje djece žrtava krivičnih djela.
* Potrebno je uputiti inicijativu Federalnom ministarstvu pravde i Pravosudnoj komisiji BD BiH za hitno usklađivanje odredaba Krivičnog zakona, Zakona o krivičnom postupku, Zakona o izvršenju krivičnih sankcija, Zakona o prekršajima i odredbe drugih propisa iz oblasti zaštite prava djece i maloljetnika sa Zakonom o zaštiti i postupanju s djecom i maloljetnicima u krivičnom postupku u FBiH, a u skladu sa odredbama člana 201. (FBiH) odnosno 200. (BD) Zakona o zaštiti i postupanju s djecom i maloljetnicima u krivičnom postupku.
* Potrebno je uputiti inicijativu Federalnom ministarstvu pravde i Pravosudnoj komisiji BD BiH za usklađivanje krivičnog zakonodavstva u FBiH i BD sa preuzetim međunarodnim obavezama Bosne i Hercegovine u pogledu zaštite djece žrtava krivičnih djela, posebno u odnosu na Konvenciju Vijeća Evrope o zaštiti djece od seksualnog iskorištavanja i seksualne zloupotrebe, obzirom da je isto već urađeno u Krivičnom zakoniku RS.
* Potrebno je izraditi sveobuhvatan priručnik za postupanje tužilaca koji rade sa djecom u sukobu i u kontaktu sa zakonom, koji će biti korišten i kao edukativni materijal Centara za edukaciju sudija i tužilaca.
* Bilo bi poželjno da se koordinacionim sastancima tužilaca koji rade sa djecom u sukobu i djecom u kontaktu sa zakonom u FBiH pridruže i tužioci iz RS, naročito imajući u vidu dužu praksu postupanja po Zakonu.
* Koordinacione sastanke tužilaca koji rade sa djecom u sukobu i djecom u kontaktu sa zakonom je neophodno uključiti u CEST programe edukacije, kako bi se učestvovanje u ovakvoj kontinuiranoj edukaciji vrijednovalo u smislu obaveznih dana edukacije.

**ZAKLJUČCI PANELA**

**TRGOVINA LJUDIMA I DJECA U DIGITALNOM OKRUŽENJU**

* Ojačati znanja nosilaca pravosudnih funkcijao primjeni elektronskih dokaza prilikom dokazivanja krivičnih djela trgovine ljudima I nasilja nad djecom u digitalnom okruženju.
* Uložiti napore na specijalizaciji sudija i tužilaca za rad na kibernetičkom/ kompjuterskom kriminalu i trgovini ljudima.
* Ojačati saradnju između tužilaca, policije i NGO u cilju uspješnog gonjenja svih slučajeva nasillja nad djecom u digitalnom okruženju.
* U školama je potrebno preventivno djelovati upozanvajući učenike I omladinu o problemima trgovine ljudima i nasilja nad djecom u cilju prepoznavanja tih obllika krivičnih djela I zaštite djece i omladine od svih blika nasilja**.**
* Harmonizacija krivičnih zakona u pogledu krivičnih djela trgovine ljudima i srodnih krivičnih djela, kao i kompjuterskog kriminala. Sankcionisanje izvršenih krivičnih djela putem infoamcijsko-komunikacijskih tehnologija uskladiti sa Lanzarote konvencijom I drugim međunarodnim standardima u ovoj oblasti (mamljenje/grooming, zastara krivičnog gonjenja, odgovornost osoba koje omogućuju drugome korištenje seksualnih usluga I drugih vidova eksploatacije maloljetnika).
* Usklađivanje standarda za vještačenje iz informatičke oblasti sa međunarodnim standardima i primjerima dobre prakse u cilju uspšješnijeg rada policije, tužilaštva i sudova na slučajevima seksualnog zlostavljanja I seksualnog iskorištavnja djece.
* Teški oblici seksualnog iskorištavanja i zlostavljanja djece trebaju biti sankcionisani efikasnim, odvraćajućim i proporcionalnim sankcijama.
* Potrebno je da nadležna ministarstva pravde sačine instrukciju o postupanju sa elektronskim dokazima jer je na snazi različita praksa u sudovima u Bosni i Hercegovini.

**ZAKLJUČCI PANELA**

**RODNO ZASNOVANO NASILJE**

**Silovanje:**

* Tokom istraživanja krivičnih djela silovanja potrebno povećati učešće psihologa prilikom saslušanja oštećene i drugih svjedoka, te pilikom sačinjavanja naredbi za vještačenje;
* Izvršiti specijalizaciju ovlaštenih službenih lica za istraživanje krivičnih djela silovanja i provesti njihovu edukaciju;

**Seksualno uznemiravanje:**

* U pogledu krivičnog djela seksualnog uznemiravanja, unaprijediti i uskladiti zakonodavni okvir na svim BiH nivoima u pogledu obilježja ovog krivičnog djela;
* Predvidjeti i provesti obuke iz parnične i krivične oblasti vezane za seksualno uznemiravanje za sve nosioce pravosudne funkcije;

**Nasilje u porodici:**

* Unaprijediti saradnju policije i tužilaštva u pogledu dostavljanja obavijesti tužilaštvu od strane policije u pogledu izrečenih zaštitnih mjera;
* Unaprijediti obrazloženja presude u pogledu obrazlaganja zašto su konkretne pojedine okolnosti olakšavajuće odnosno otežavajuće u vezi konkretnog krivičnog djela;
* Predlagati prekršajne evidencije kao jedan od dokaza u pogledu okolnosti vezanih za izricanje odgovarajuće kazne;